b'\n_START_ARTICLE_\nElectroerosi\xc3\xb3\n_START_SECTION_\nProc\xc3\xa9s d\'electroerosi\xc3\xb3 amb el\xc3\xa8ctrode de forma\n_START_PARAGRAPH_\nDurant el proc\xc3\xa9s d\'electroerosi\xc3\xb3 la pe\xc3\xa7a i l\'el\xc3\xa8ctrode estan situats molt a prop, a una dist\xc3\xa0ncia entre 0.01 i 0.05mm, a dins d\'un medi diel\xc3\xa8ctric. Quan apliquem una difer\xc3\xa8ncia de tensi\xc3\xb3 continua i polsant entre els dos elements, es crea un camp el\xc3\xa8ctric intens que provoca un augment de temperatura, fins que el diel\xc3\xa8ctric s\'evapora. Quan succeeix aix\xc3\xb2, salta l\'espurna incrementant la temperatura, la qual pot arribar fins a 20.000\xc2\xb0C. L\'elevat increment provoca que una petita part del material i de l\'el\xc3\xa8ctrode s\'evaporin i es cre\xc3\xaf una bombolla que fa de pont entre les dues parts. Com que l\'alimentaci\xc3\xb3 \xc3\xa9s polsant, quan deixem d\'alimentar, el pont es trenca i les superf\xc3\xadcies tornen a quedar separades. Els residus formats se solidifiquen quan entren en contacte amb el diel\xc3\xa8ctric._NEWLINE_Depenent de la m\xc3\xa0quina i els ajustos, \xc3\xa9s possible repetir un cicle complet milers de cops per segon._NEWLINE_El resultat desitjat del proc\xc3\xa9s \xc3\xa9s l\'erosi\xc3\xb3 uniforme de la pe\xc3\xa7a, reproduint les formes de l\'el\xc3\xa8ctrode. En aquest proc\xc3\xa9s l\'el\xc3\xa8ctrode es va desgastant, per aquest motiu \xc3\xa9s necessari un despla\xc3\xa7ament cap a la pe\xc3\xa7a, per mantenir les dist\xc3\xa0ncies constants. En el cas de desgast sever, l\'el\xc3\xa8ctrode s\'ha de canviar. _NEWLINE_El par\xc3\xa0metre de rugositat superficial, el qual \xc3\xa9s molt important en els processos de mecanitzaci\xc3\xb3, tamb\xc3\xa9 \xc3\xa9s present en aquest proc\xc3\xa9s. Aquest par\xc3\xa0metre es pot establir abans de comen\xc3\xa7ar el proc\xc3\xa9s, i sol estar a un rang entre 48 vdj (acabat molt rug\xc3\xb3s) 26vdj (acabat quasi perfecte). Les taxes d\'arrancament s\xc3\xb3n de l\'ordre de 2 cm3/h.\n_START_SECTION_\nEl\xc3\xa8ctrode de forma\n_START_PARAGRAPH_\nHi ha diferents tipus d\'el\xc3\xa8ctrodes, els m\xc3\xa9s comuns s\xc3\xb3n els que estan fets de grafit o b\xc3\xa9 coure electrol\xc3\xadtic.Eventualment en podem trobar de coure al plom, d\'alumini, de llaut\xc3\xb3 i tamb\xc3\xa9 d\'acer. _NEWLINE_Els de grafit tenen una temperatura de vaporitzaci\xc3\xb3 molt alta i s\xc3\xb3n molt resistents al desgast, tamb\xc3\xa9 destaquen pel seu poc pes, la qual cosa permet que el\xc3\xa8ctrodes molt voluminosos siguin moguts pel cap\xc3\xa7al de la m\xc3\xa0quina amb poca in\xc3\xa8rcia. El coeficient de dilataci\xc3\xb3 lineal \xc3\xa9s entre quatre i cinc vegades menor que el coure_NEWLINE_Amb els el\xc3\xa8ctrodes de coure es poden obtenir rugositats m\xc3\xa9s petites, tamb\xc3\xa9 destaquen per l\'excel\xc2\xb7lent conductivitat el\xc3\xa8ctrica i t\xc3\xa8rmica. Els el\xc3\xa8ctrodes fets de coure s\xc3\xb3n ideals per l\'elaboraci\xc3\xb3 de forats rodons i profunds. Podem trobar el\xc3\xa8ctrodes d\'aquest material amb di\xc3\xa0metres mil\xc2\xb7lim\xc3\xa8trics, amb increments de fins a mig mil\xc2\xb7l\xc3\xadmetre i diverses longituds. S\xc3\xb3n molt utilitzats per fer la preparaci\xc3\xb3 d\'una pe\xc3\xa7a que posteriorment s\'hagi de mecanitzar amb una m\xc3\xa0quina d\'electroerosi\xc3\xb3 per fil, ja que primer podem perforar la pe\xc3\xa7a i despr\xc3\xa9s passar el fil per fer el mecanitzat desitjat.\n_START_SECTION_\nAplicacions del proc\xc3\xa9s d\'electroerosi\xc3\xb3\n_START_PARAGRAPH_\nEls podem trobar en la fabricaci\xc3\xb3 de motlles (sobretot d\'injecci\xc3\xb3 de pl\xc3\xa0stic), en matrius, en manteniment aeron\xc3\xa0utic i en la fabricaci\xc3\xb3 de turbines _NEWLINE_Com que es poden utilitzar en la fabricaci\xc3\xb3 d\'armament, les m\xc3\xa0quines d\'electroerosi\xc3\xb3 no es poden exportar a determinats pa\xc3\xafsos, com ara Iran, Corea del Nord i S\xc3\xadria\n_START_SECTION_\nElectroerosi\xc3\xb3 per fil\n_START_PARAGRAPH_\n\xc3\x89s una evoluci\xc3\xb3 del proc\xc3\xa9s explicat anteriorment, nascut a la d\xc3\xa8cada dels 70, el qual substitueix l\'el\xc3\xa8ctrode per un fil conductor. Aquest proc\xc3\xa9s t\xc3\xa9 m\xc3\xa9s mobilitat i les tasques d\'arrancament de material s\xc3\xb3n de 350 cm\xc2\xb3/h. La velocitat d\'arrencament de la pe\xc3\xa7a dep\xc3\xa8n del voltatge, l\'amperatge, la qualitat i el di\xc3\xa0metre del fil. El gruix de la pe\xc3\xa7a tamb\xc3\xa9 afecta bastant en el proc\xc3\xa9s de tall. L\'acabat que volem a la pe\xc3\xa7a tamb\xc3\xa9 \xc3\xa9s un factor que hem de tenir en compte, ja que com m\xc3\xa9s cops passem sobre la mateixa superf\xc3\xadcie obtenim un millor acabat._NEWLINE_Per poder realitzar aquest tipus de mecanitzat necessitem realitzar una preparaci\xc3\xb3 pr\xc3\xa8via a la pe\xc3\xa7a. Primer de tot, hem de fer la mecanitzaci\xc3\xb3 necess\xc3\xa0ria, tant rectificats i planejats de superf\xc3\xadcies, com els orificis (generalment es fan amb un el\xc3\xa8ctrode) pels quals passar\xc3\xa0 el fil amb el qual tallarem. Un cop tenim la pe\xc3\xa7a que volem tallar preparada, li hem d\'aplicar un tractament t\xc3\xa8rmic, per poder obtenir la duresa necess\xc3\xa0ria. Un cop fet tot aix\xc3\xb2 la pe\xc3\xa7a ja est\xc3\xa0 a punt per ser tallada. El sistema consisteix a submergir la pe\xc3\xa7a juntament amb el fil ja enfilat. Un cop la pe\xc3\xa7a est\xc3\xa0 submergida, generarem un arc el\xc3\xa8ctric aplicant un corrent continu i polsant. El fil a mesura que va tallant es va desgastant i perdent les propietats necess\xc3\xa0ries, per tant l\'anem despla\xc3\xa7ant de manera que sempre est\xc3\xa0 tallant fil nou. La m\xc3\xa0quina electroerosionadora es pot enfilar autom\xc3\xa0ticament o manualment. _NEWLINE_Si la m\xc3\xa0quina \xc3\xa9s manual, cada cop que hem de fer un tall diferent, hem d\'extreure la pe\xc3\xa7a, treure el fil i tornar-lo a enfilar en el seg\xc3\xbcent orifici que haurem fet pr\xc3\xa8viament._NEWLINE_En canvi si la m\xc3\xa0quina \xc3\xa9s autom\xc3\xa0tica, ella mateixa talla el fil quan ha acabat el proc\xc3\xa9s que estava fent, es posiciona a la seg\xc3\xbcent operaci\xc3\xb3, i a trav\xc3\xa9s d\'un raig d\'aigua molt fi sobre de l\'orifici, treu el fil, el qual s\'enfila i torna a comen\xc3\xa7ar el proc\xc3\xa9s.\n_START_SECTION_\nFil conductor\n_START_PARAGRAPH_\nEl fil met\xc3\xa0l\xc2\xb7lic pot ser de llaut\xc3\xb3, zinc, coure o d\'aliatges espec\xc3\xadfics. Aquest fil un cop utilitzat queda degradat i no es pot reutilitzar de nou per fer un proc\xc3\xa9s de tall, per tant s\'ha de recollir i reciclar. Hi ha m\xc3\xa0quines que enrotllen el fil utilitzat en bobines i n\'hi ha que el tallen i el van dipositant. Existeixen diferents di\xc3\xa0metres al mercat, des de 0,10 mm a 0,40 mm. Normalment es venen m\xc3\xa9s per pes que per longitud. El fil ha d\'estar ben tensat per produir un tall efectiu, per\xc3\xb2 sense excedir-se per no trencar-lo. La posici\xc3\xb3 del cap\xc3\xa7al superior i inferior han d\'estar alineats i conc\xc3\xa8ntrics.\n_START_SECTION_\nM\xc3\xa0quines d\'electroerosi\xc3\xb3 amb fil\n_START_PARAGRAPH_\nLa polaritat en aquestes m\xc3\xa0quines no pot ser invertida. La taula on les peces s\xc3\xb3n muntades \xc3\xa9s el terra, per tant la part negativa. En canvi el fil executa la funci\xc3\xb3 de c\xc3\xa0rrega positiva._NEWLINE_Totes les m\xc3\xa0quines reben un fil el qual \xc3\xa9s orientat i tensat en direcci\xc3\xb3 "Z", i d\'aquesta manera podem realitzar talls en les direccions "X" i \xe2\x80\x9cY".'